Title: กำหนดหลักเกณฑ์และวิธีการเกี่ยวกับการแจ้งการเข้าออกท่าเทียบเรือประมงของเรือขนถ่ายสัตว์น้ำ หรือเรือเก็บรักษาสัตว์น้ำ ซึ่งออกไปขนถ่ายสัตว์น้ำหรือเก็บรักษาสัตว์น้ำนอกน่านน้ำไทย
พ.ศ. 2560

ประกาศกรมประมง

ประกาศกรมประมง
เรื่อง
กำหนดหลักเกณฑ์และวิธีการเกี่ยวกับการแจ้งการเข้าออกท่าเทียบเรือประมงของเรือขนถ่ายสัตว์น้ำหรือเรือเก็บรักษาสัตว์น้ำ
ซึ่งออกไปขนถ่ายสัตว์น้ำหรือเก็บรักษาสัตว์น้ำนอกน่านน้ำไทย
พ.ศ. ๒๕๖๐

เพื่อเป็นการกำหนดหลักเกณฑ์และวิธีการเกี่ยวกับการเข้าออกท่าเทียบเรือประมงของเรือขนถ่ายสัตว์น้ำหรือเรือเก็บรักษาสัตว์น้ำ
ซึ่งออกไปขนถ่ายสัตว์น้ำหรือเก็บรักษาสัตว์น้ำนอกน่านน้ำไทย
อาศัยอำนาจตามความในมาตรา ๘๘ (๓) แห่งพระราชกำหนดการประมง พ.ศ. ๒๕๕๘
อธิบดีกรมประมงออกประกาศไว้ ดังต่อไปนี้

ข้อ
๑  เจ้าของเรือ
หรือผู้จดทะเบียนเรือขนถ่ายสัตว์น้ำหรือเรือเก็บรักษาสัตว์น้ำ ซึ่งออกไปทำการขนถ่ายสัตว์น้ำหรือเก็บรักษาสัตว์น้ำนอกน่านน้ำไทย
ต้องดำเนินการแจ้งการเข้าออกท่าเทียบเรือประมงทุกครั้ง ตามหลักเกณฑ์ วิธีการ
และแนบเอกสารดังนี้
(๑)
แจ้งโดยตรงหรือโดยทางโทรสารตามแบบท้ายประกาศนี้
ไปยังศูนย์ควบคุมการแจ้งเรือเข้าออก สำหรับเรือขนถ่ายสัตว์น้ำหรือเรือเก็บรักษาสัตว์น้ำที่ทำการขนถ่ายสัตว์น้ำนอกน่านน้ำไทย
ตามรายชื่อท้ายประกาศนี้
(๒)
กรณีการแจ้งออก ให้แนบสำเนาแผนการขนถ่ายสัตว์น้ำตามแบบที่กำหนดท้ายประกาศนี้
(๓)
กรณีที่เป็นการแจ้งเข้า
ให้เจ้าของเรือหรือผู้จดทะเบียนเรือขนถ่ายสัตว์น้ำหรือเรือเก็บรักษาสัตว์น้ำ
ส่งมอบเอกสารหลักฐานและอุปกรณ์ ดังต่อไปนี้
(ก)
บัญชีรายชื่อและใบอนุญาตให้ทำงานตามกฎหมายว่าด้วยการทำงานของคนต่างด้าว สำหรับคนประจำเรือซึ่งมิได้มีสัญชาติไทย
(ข)
สำเนาเอกสารการจัดเวลาพักของคนประจำเรือ
(ค)
อุปกรณ์บันทึกข้อมูลวีดีโอที่ติดตั้งประจำเรือของการออกเรือในเที่ยวนั้น

ข้อ
๒  การแจ้งการเข้าออกท่าเทียบเรือประมง
ให้แจ้งภายในระยะเวลาดังนี้
(๑)
กรณีเรือขนถ่ายสัตว์น้ำหรือเรือเก็บรักษาสัตว์น้ำ
ซึ่งทำการขนถ่ายสัตว์น้ำหรือเก็บรักษาสัตว์น้ำนอกน่านน้ำไทยในรัฐชายฝั่งที่มีพื้นที่ติดกับประเทศไทย
ให้แจ้งก่อนเข้าเทียบท่าหรือออกจากท่าเทียบเรือประมงไม่น้อยกว่ายี่สิบสี่ชั่วโมง
(๒)
กรณีเรือขนถ่ายสัตว์น้ำหรือเรือเก็บรักษาสัตว์น้ำ
ซึ่งทำการขนถ่ายสัตว์น้ำหรือเก็บรักษาสัตว์น้ำนอกน่านน้ำไทยในรัฐชายฝั่งอื่น
หรือในทะเลหลวง
ให้แจ้งก่อนเข้าเทียบท่าหรือออกจากท่าเทียบเรือประมงไม่น้อยกว่าเจ็ดสิบสองชั่วโมง

ข้อ
๓  การเข้าออกท่าเทียบเรือประมงของเรือขนถ่ายสัตว์น้ำหรือเรือเก็บรักษาสัตว์น้ำ
จะแจ้งเข้าออกได้แต่เฉพาะท่าเทียบเรือประมงในเขตจังหวัดดังต่อไปนี้เท่านั้น
(๑)
จังหวัดสมุทรปราการ
(๒)
จังหวัดสมุทรสาคร
(๓)
จังหวัดระนอง
(๔)
จังหวัดภูเก็ต
(๕)
จังหวัดตราด
(๖)
จังหวัดสงขลา

ข้อ
๔  เจ้าของเรือ
หรือผู้จดทะเบียนเรือขนถ่ายสัตว์น้ำหรือเรือเก็บรักษาสัตว์น้ำ
ซึ่งออกไปทำการขนถ่ายสัตว์น้ำหรือเก็บรักษาสัตว์น้ำนอกน่านน้ำไทย ที่ปฏิบัติตามประกาศฉบับนี้
ไม่ต้องปฏิบัติตามประกาศกรมประมง ว่าด้วยการกำหนดหลักเกณฑ์และวิธีการในการแจ้งการเข้าออกท่าเทียบเรือประมงของเรือขนถ่ายสัตว์น้ำหรือเรือเก็บรักษาสัตว์น้ำ

ข้อ
๕[๑]  ประกาศนี้ให้ใช้บังคับเมื่อพ้นกำหนดสามสิบวันนับแต่วันประกาศในราชกิจจานุเบกษาเป็นต้นไป

ประกาศ ณ วันที่ ๑๕
มีนาคม พ.ศ. ๒๕๖๐
อดิศร  พร้อมเทพ
อธิบดีกรมประมง

[เอกสารแนบท้าย]

๑. แบบฟอร์มการแจ้งเข้าออกท่าเทียบเรือ
(สำหรับเรือขนถ่ายสัตว์น้ำนอกน่านน้ำไทย)
๒. รายชื่อศูนย์ควบคุมการแจ้งเรือเข้าออก
สำหรับเรือขนถ่ายสัตว์น้ำหรือเรือเก็บรักษาสัตว์น้ำที่ทำการขนถ่ายสัตว์น้ำนอกน่านน้ำไทย
๓. แผนการขนถ่ายสัตว์น้ำ

(ดูข้อมูลจากภาพกฎหมาย)

ชวัลพร/ปริยานุช/จัดทำ
๒๐ มีนาคม ๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๘๓ ง/หน้า ๑๔/๑๗ มีนาคม ๒๕๖๐